Karen Hækkerup (S), 2008-05-16:
Da Socialdemokraternes ordfører på dette område, hr. Mogens Jensen, ikke kan være til stede, fremfører jeg på hans vegne Socialdemokraternes ordførertale.
SF's forslag om stedbarnsadoption er som udgangspunkt et sympatisk skridt på vejen mod fuldstændig ligestilling mellem homoseksuelle og heteroseksuelle, sådan som også Socialdemokraterne ønsker det.
Forslaget vil sikre, at en medmor kan adoptere sit eget og hustruens barn umiddelbart efter fødslen, i de tilfælde hvor der er tale om kunstig befrugtning.
Som loven er nu, skal man som medmor vente 3 måneder på at få lov til at adoptere, og i de måneder overlades både forældre og barn i utryghed og med ringere vilkår i forhold til arvelov og adoption.
Under behandlingen af lovforslag nr. L 67 om ændring af ægteskabsloven tilkendegav justitsministeren her fra Folketingets talerstol, at regeringen har ændret holdning i spørgsmålet om stedbarnsadoption.
Vi er med andre ord sikret et flertal for dette forslag, hvis ministeren holder ord, og jeg kan så tilføje, at det lød, som om vi kan forvente os det.
Vi forstår godt, at SF har fremsat dette forslag, når regeringen har ændret kurs, men vi vil gerne opfordre til, at det ikke må blive en sovepude i forhold til den grove diskrimination af homoseksuelle, der hele tiden finder sted, og som lovgivningen tillader.
Regeringen skal ikke med det her forslag, når det er blevet vedtaget, kunne læne sig tilbage og sige: Så, nu behøver vi ikke at høre på mere brok om ligestilling i de næste 3 år.
I det konkrete spørgsmål om stedbarnsadoption mener Socialdemokraterne, at adoption bør kunne finde sted allerede ved undfangelsestidspunktet.
Der kan jo rent faktisk ske mange ting, fra barnet bliver undfanget til fødslen, bl.a. kan medmoren dø, så det pågældende barn vil blive stillet anderledes og urimeligt i forhold til arveloven.
Også her har justitsministeren tidligere fra Folketingets talerstol erklæret sig villig til at se på lovgivningen, så også det glæder vi os til at se et kommende lovforslag fra regeringen om.
Bedst ville det selvfølgelig være, hvis Danmarks børnefamilier blev ligestillet, og det ville de blive, hvis Danmarks forældre blev ligestillet.
Det er også derfor, det er så vigtigt for Socialdemokraterne, at en vedtagelse af dette forslag ikke stopper debatten om fremtidig ligestilling, for i dagens Danmark er alle ikke lige for loven, og det er meget beskæmmende for et moderne demokrati.
Lad mig også understrege, at det ikke kun blindt handler om rettigheder for rettighedernes skyld, selv om den ene undersøgelse efter den anden fastslår, at børn af homoseksuelle hverken har bedre eller værre opvækst end andre børn.
Det handler ikke kun om arv og jura, det handler om anerkendelse af mennesker og respekt for de mennesker, der ønsker at leve et liv, der er lidt anderledes end det normale moderne familieliv mennesker, der gang på gang løber panden mod en mur på grund af ekskluderende lovgivning, fordi de ikke lige tilfældigvis landede i heterokassen, da Vorherre fordelte seksualiteter.
Socialdemokraterne er altså positive over for det her beslutningsforslag, men vi vil presse på for, at stedbarnsadoption kan gælde allerede fra undfangelsestidspunktet.
Vi vil som nævnt også gøre, hvad vi kan, for at dette forslag ikke bliver en sovepude, men del af en kamp videre mod fuldstændig ligestilling.